khistorydata/jeongjo-sjw-relations huggingface dataset:
정조 10년 · 목
左議政李福源啓言。有司堂上趙時俊。前後下敎。昭晣無餘。而今日賓對。懸病不進。事體殊涉未安。請重推申飭行公。從之。又啓言。頃因前掌令李師曾上疏及忠淸水使李延弼所報。海美縣船艙移設便否。令道臣躬審形止。論理狀聞後。稟處之意。覆啓分付矣。卽見該監司金光默狀啓。則西倉浦。三面接海。四時受風。固非藏船之所。亦無掘浦之路。沙器浦則直是茫洋。潮落。流沙便爲陵地。海美洪州兩邑守令。不無甲乙之論。而終不如仍舊貫之爲便。船艙移設事置之。本縣船艙處。待明年秋成。掘浦藏船事。請令廟堂稟旨分付矣。道臣論理。儘有意見。移設一款置之。待明秋掘浦事。另飭該邑。著意擧行事。請分付。從之。又啓言。前因武兼金貴澤所懷。耽羅移粟時。土產雜物。移納于羅州濟民倉便否。令道臣往復該牧。論理狀聞之意。有所行會矣。卽見該監司沈頤之狀啓。則枚擧三邑牒報以爲。駕海之路。經過七山險洋。多有臭載之患。故一島民情。皆願移納於羅州。且濟民倉。近因糶糴於各邑。百餘間一倂空虛。羅舗元穀之散在各邑者。雖盡數移儲。亦無狹窄之慮。在官家無創始之難。在島民免涉險之危。依該牧所願涼藿分俵。除却湖西九邑。換定羅州附近。以爲分數俵賣之地事。請令廟堂稟處矣。羅里舗設置旣久。規模已成。變通之擧。恐難容易。且羅州附近。皆屬歉荒。創設之初。似多不便。更令道臣。詳問便否於羅州等諸邑。論理狀聞後。請稟處。敎以。曾經道伯各陳所見。左參贊金魯鎭。戶曹判書鄭一祥。禮曹判書徐有隣俱以爲。羅舗濟倉。均爲耽羅救荒之備。而雜物船運。旣有遠近便否之別。取便移設。有利無害。更令道臣。詳探物情後擧行。似合事宜。從之。福源又啓言。近聞諸將臣之言。今番諸道保米。或停退或代錢之故。前頭支放罔措云。軍門形勢。實爲可悶。且以朝家事體言之。災年施惠。亦有分數。毋論分等之高下。一例寬恤。無所區別。終欠綜核之政。臣意則各軍門保米之停退與他錢。只許尤甚邑尤甚之次面之次邑尤甚面施行。其餘則勿論似好。從之。○總戎使金思穆啓言。本廳軍校支放。以一年各屯收稅船運放下。今因畿伯狀啓。執留該邑。給價補賑云矣。曾於癸卯。以逐朔放料之資。勢難推移之意。自廟堂覆啓蒙允。獨於今年。行此癸卯所無之例。則不但需用之難辦。來後之弊。不可不念。請依前輸納本廳。敎以。令廟堂草記稟處。又啓言。本廳今年當捧耗條及各樣需米。爲四千一百石零。今於畿伯年分狀覆啓後。還耗需米兩名色停退之數。將至八百石之多矣。其餘以錢代捧者。明年糶糴。自可立本。姑先留庫中取用。以爲支放之地。而至於停退條。宜有別般區劃之道。請下詢處之。敎以。此亦令廟堂草記稟處。○副校理李晴啓言。國之有臺閣。猶人之有耳目。雖於平常無事之時。固當扶奬策勵。以爲廣聰明之道。而況今亂逆層生。懲討是急。臺閣之責。在近日尤重。而筵奏之際。或有過加摧折。殿下之視臺閣。無異冗官。故臺閣之自處。亦無異於漫職。以至今日賓對。無一人登筵者。違牌請臺。雖未知情病之如何。而此莫非殿下未克禮待之致。伏願益軫優待之道。俾盡恢言路廣耳目之方焉。敎以。言則是矣。當留意矣。晴曰。蔡濟恭之逆節難掩。而殿下一向庇覆。臣實慨然矣。敎以。此言豈可更提於筵席乎。向日已悉諭。而第一件事。旣以不忍言置之。第二件事。予旣質言。第三件事。亦已脫空。而近日賓筵。每每以此煩陳。此亦紀綱所在。向者徐浩修。以面質事爲言。故予以爲駭然矣。予旣質言。大抵此擧。予豈得已也。左右思量。終無好道。故不得已有所下敎。雖是無於古例。而旣云自上質言。則在下之道。固當奉信。而以今日儒臣之所奏見之。苟然塞責。便成謬套。若此之習。予甚不取也。儒臣若以予言謂無實。第各陳奏。晴曰。殿下每於蔡濟恭事。廷臣欲奏一言。則輒皆催折之。終非開言路之本意矣。敎以。此非閑漫酬酢。只擧其端也。兹事實係王綱。非不知嚴處。而特以培養之故。不爲處分。卽爲就座。晴曰。旣發所懷。不可中止。當畢陳矣。敎以。十二日筵敎之後。又聞俄者所敎。焉敢更煩。卽爲就座。左相曰。人心物情。一向若此。是豈不悶然者乎。敎以。予非不知頒示文蹟。筵敎旣是過中。故姑且不爲之矣。今日儒臣之所奏。自此庶得究竟矣。
정조 10년 · 목
政院啓言。副校理李晴。謂有情勢。陳疏徑出。原疏才以退却矣。所當直捧禁推傳旨。而此與無端徑出有異。請推考。允之。
정조 10년 · 강
遞承旨朴天衡。
정조 10년 · 강
削校理李太亨成種仁。修撰李尙度。 副修撰吳泰賢李百亨職。
정조 10년 · 목
李太亨等箚略曰。臣等伏見副校理李晴徑出之擧。竊有所憂慨者。蔡濟恭是何等此下二字墨抺以下。也。凡在橫目之列者。擧切沫血之誠。而殿下以必不可行之事。加之於必不可已之論。前後言官。譴罰相續。及至今日李晴事。而言論可謂杜絕矣。噫。晴之言。卽國人之大論也。奈何筵奏未畢。嚴敎遽下。篬黃退出。臣等相顧憂歎。不能無憾於天地之大也。前月筵敎以後。豈敢復事煩瀆。而義理不可不明。隄防不可不嚴。殿下亦宜少賜開納。卽令究覈。俾至於無所爭執之地。而不此之爲。惟以雷霆之威。拒絕言者。此不但王章未俾。輿情愈欝。其爲聖德之貽累。擧措之乖當。亦豈細故也哉。伏願繼自今毋或摧折。使國論不至壅閼焉。批以。省箚具悉矣。仍敎曰。始似平說。務欲沒痕。而轉語間用此究覈二字。謂筵敎不足信乎。營救僚員。不緊固甚矣。此豈必過加摧折。而洞諭之事。更欲究之覈之。卽此一款。難免犯分之罪矣。論思自論思。嚴畏自嚴畏。若使王綱不至下墜。似此無嚴放恣之習。不可不先正其罪。姑稽投竄。卽思其職名也。陳箚玉堂。爲先施以削版之典。
정조 10년 · 목
以李在學爲大司憲。徐有成爲大司諫。金履安爲祭酒。
정조 10년 · 강
以李秀夏爲掌令。徐有沂爲持平。前望也。
정조 10년 · 강
命關北年分。依狀請施行。
정조 10년 · 목
咸鏡監司鄭民始狀啓。道內農形。南關則僅爲免歉。北關則未免歉歲。就其中十分審察。三等區別。甲山等五邑爲尤甚。安邊等十三邑爲之次。高原等六邑爲稍實。蠲恤之政。援例後錄。請令廟堂稟處。舊還上無論三等邑。特令停捧。明川以南進俸吏。例以民結資送。今年則姑許停止。定配罪人。限明秋勿定配所於尤甚邑。推奴徵債。限明秋防禁。尤甚邑奴貢米。限明秋退捧。各邑還穀。多少不均。明年還戶排巡之際。多有稍裕不足之患。各邑還穀。從便劃給。分留狀啓時。以爲從實入錄之地。敎以。幷依狀請施行事回諭。又狀啓。道內被災尤甚之民。拖至歲末之畢捧還上後。春初之未及解凍前。則將不無流離顚連之慮。今年穡事。旣是穴農。則設賑初非可議。而雖非設賑之年。亦有救急之例。故酌量民數。精細磨鍊。玆敢陳聞。今年加分條耗折米二千三百九十六石零。私賑穀中折米。限一千五百石特許劃給。明川府使鄭聖鵠。穩城府使沈趾賢。十二月派滿。而此時接濟之策。付之生手。則易致狼貝。兩邑守令。限明年六月。特許仍任。請令廟堂稟處。敎以。依狀請施行事回論。
정조 10년 · 강
召見有司堂上趙時俊于誠正閣。
정조 10년 · 목
時俊啓言。此慶尙監司金尙集災實分等狀啓也。南海等二十二邑置之尤甚。知禮等三十四邑置之之次。聞慶等十五邑置之稍實。面里分等修成册。上送備局。仍以爲。沿江海災邑之新還。無望準捧。或有別般處分。以爲慰安之地。至於災結。今年災形。比之辛丑。有過而無不及。若於元俵災六千四百結外。加得二萬五千五百結。則庶可以堇堇塗抺。被災各邑之開春設賑。自是次第件事。而尤甚邑外。之次邑尤甚面里。隨其緩急。不可無救濟之擧。各項條件。後錄以聞。竝令廟堂稟旨分付矣。其一。本道賑穀。只有備荒私賑帖價等三名色。而時存元數。不過三萬餘石。半分之數。多在災邑。今年準捧。旣未可必。三賑穀外加劃常賑米太五千石。牟租八萬石事也。其一。訓局砲保。依稅大同例。毋論稍實之次。竝以純錢輸納事也。其一。沿海邑還穀。已爲分數代捧。而山郡野邑之畓農。均是歉歲。代捧一款。依沿海邑例。之次邑尤甚面三分一。之次邑之次面及稍實邑尤甚面四分一擧行事也。其一。畓農失稔。一路同然。而畓結錢似當爲四五萬兩。若得沿邑米一萬石。趁此秋捧時作錢。防給道內之畓結錢。本米待明秋還作本色。一依留庫穀改色例。除耗捧納。則可爲均惠之道。統營句管別餉米應留四萬餘石中。劃出萬包。則不過一時借貸。而餉穀體重。恭俟處分事也。其一。今年條漕倉當納船價米。姑令停退事也。其一。各邑舊還當捧之數。災歲停退。亦有已例。沿海邑未拯米太。合有停退之擧事也。其一。江都所送軍作米。每年三百石輸送一款。姑爲停寢。待年豐擧行事也。其一。各宮房稅米及訓局樂工保米。依免稅例。一石五兩代錢收捧事也。其一。各山城還穀。今年分給者三分一。輸納山倉。三分二。捧留平倉事也。其一。推奴徵債。依前禁斷事也。其一。京外罪人。限明秋勿定配所於尤甚邑事。臣依下敎。就議于大臣。則以爲。分等依狀請施行。新還已有分數停退之下敎。今無可論。災結原俵災六千四百結外。加請二萬五千五百結。數甚過多。事目災外。限二萬結加劃。賑穀所請。各衙門各色穀。合爲十二萬石。不但數甚過多。其中常賑穀。則前後設賑時。元無劃給之規。年久已例中可據者。不過乙巳戊午之當年耗條取用而已。且辛丑大賑時。實入穀數。只是九萬石。今番則三賑各穀三萬石。常賑當年耗條。牟一萬五千石。租二萬五千石。合七萬石先爲許劃。有餘則還錄。不足則加請之意。分付。訓局保布旣有本營草記。又有今日定奪。依此施行。畓結結錢防給事。餉穀事面。與他自別。有難創聞。儲留米取用事。船價米。乃是元稅中除出者。則被災處旣爲給災。食實處又令停退。有違綜核之政。各宮房稅米。與元稅一體收捧。而今若區別作錢。無異元稅之作錢。幷置之。訓局樂工保米。一依軍布作錢例。尤甚之次邑分數許施。舊還已因特敎。有所停退。不必更論。之次稍實邑還穀代捧事。沿海邑未拯米太停退事。江都所送米停退事。山倉餉穀三分二捧留事。推奴徵債嚴禁事。尤甚邑勿定配所事。請竝依施。從之。敎曰。災結事。大臣之意雖如此。其在寧失之意。不可靳持。準請許施。畓結結錢防給事。道臣言出於憂民蠲役之意。朝家旣聞之後。豈可置之勿論。然統餉體重。有難反動云云。卿等言亦是守經之論。雖不作錢。豈無從他岐區別。思所以防給之方乎。卿旣經道伯。詳陳意見。時俊曰。本道咸陽山淸安義居昌等四邑。以山郡迃僻之地。阻貿遷移轉之路。各倉還穀。逐年增耗。儲積相仍。自致勒分之弊。亦有麓劣之患。故以作錢移貿於沿邑之意。四邑民人。曾已齊訴。前後道臣。亦皆狀請。而第緣四邑連値豐穰。穀賤價低。沿邑移貿。不能相當。尙此因循矣。今聞四邑穡事失稔。穀價踊貴。新捧中勿論米粗太。量宜定數。從願作錢。而一依定式定價。以此錢直爲防給結錢之代。待明秋以穀除耗收捧。俾充四邑還穀之數。則似爲兩便之道矣。敎曰。卿言極爲的確。可謂彼此兩便。公私俱益。依此施行事分付。○敎曰。向聞前嶺伯筵奏。事係蠲民役。不問已例有無。果已許施矣。今聞有司堂上言。分給之時。先除耗條。有傷事面。亦關後弊云。此言出於守經之論。朝家知此事實。何拘鎖刻之嫌。先除耗事置之。此擧專爲防給。則旣許施寢。此失信於民也。耗穀代。以元穀中準數充給事。分付該道。
정조 10년 · 강
親考抄啓文臣去閏七月朔八月朔親試試券。
정조 10년 · 목
閏七月朔御題。閏月定四時成歲賦。檢閱尹行任三上居首。八月朔御題。宋賀趙抃知越州之日。米價踊貴。獨揭榜衢路。令有米者。任增價糶之。於是諸州米商輻集。米價更賤。民無飢者表。檢閱尹行任三下居首。○檢閱尹行任連三次居首。敎曰。連三次居首。陞六。代織毛馬粧一部賜給。
정조 10년 · 강
命松都失火民家各別顧助。
정조 10년 · 목
該留守尹蓍東。以民家五十五戶失火啓。敎以。依日前下敎。各別顧助事回諭。
정조 10년 · 강
以李在學李集斗爲承旨。前望也。
정조 10년 · 강
有政。吏曹參議金宇鎭進。
정조 10년 · 목
以洪良浩爲大司憲。權以綱爲大司諫。李濟萬爲司諫。許晊爲獻納。趙弘鎭爲校理。姜彝正爲副校理。尹羽烈爲修撰。尹光普爲副修撰。
정조 10년 · 강
政院請寢李太亨削職。朴天衡遞差之命。
정조 10년 · 목
承旨徐鼎修李時秀趙衍德等啓言。伏見夜下傳敎。有陳箚玉堂削版之命。辭旨截嚴。至以犯分爲敎。噫。彼玉堂之言。卽國人之言也。其事則懲討。其誠則匡救也。今乃遽施威怒。過加摧折。使之蒼黃逬出。聽聞驚惑。至於入侍承宣。目見過中之擧。欲效覆難之義。儘得惟允之職。又何罪之可遞也。所大懼者。懲討二字。更無敢陳於紸纊之前也。伏乞亟收陳箚玉堂削版。入侍承旨遞差之命焉。敎以。不緊矣。
정조 10년 · 강
東萊府使洪文泳。以關白身死馳聞。
정조 10년 · 목
該府使狀啓以爲。 釜山僉使閔百恒馳通內。卽接訓導鄭思鈺等手本。則今朝館守倭要。見小的等而言曰。弊邦無祿。今年八月初八日。關白源家治身死。弊邦之八月。卽貴國之閏七月。開市來月初一日至勿爲下送。各送使宴。則來月初五日至停止。監董則來月初七日至撤役云。關白身死。則例有告訃差倭之出來。而臣旣聞之後。事係邊情。爲先馳啓。
정조 10년 · 강
行抄啓文臣課講于誠正閣。親考親試試券。課講試官吳載純金憙。
정조 10년 · 목
講孟子。副司果韓商新粗居首。○十月朔親試御題。擬漢張良請借前箸箋。副司果金啓洛韓致應金熙朝檢閱李崑秀俱三上。命比較。御題魚躍龍門七言四韻律詩。檢閱李崑秀三中居首。去正月朔親試御題。春水滿四澤五言四韻律詩。副司果李儒修三上居首。來十一月朔親試御題。擬周呂尙進璜箋。檢閱李崑秀三上居首。來十二月朔親試御題。擬漢東巡登泰山。晨燎祭天。封玉檢禪祭地于梁陰詔。檢閱李崑秀三中居首。仍命親試都計劃。副司果金熙朝六十一分半居首。○敎曰。檢閱李崑秀連三次居首。陞六。代織毛馬粧一部賜給。
정조 10년 · 강
以李聖圭洪仁浩爲承旨。李東郁爲執義。禹禎圭宋益中爲掌令。權儐沈埉爲持平。李壽咸爲司諫。柳協基爲獻納。尹悌東爲正言。前望也。
정조 10년 · 강
特旌高敞烈女金氏之閭。
정조 10년 · 목
禮曹啓言。全羅監司沈頤之。以高敞士人柳慶復妻金氏烈行。更査論啓以爲。金氏于歸六朔。其夫罹疾不起。故衰毀成疾。仍而自盡。合有褒揚之擧。而今八道儒之上言。遽許旌褒之典。跡涉干恩。姑待式年道啓上徹。始乃許施。似合事宜云。道臣跋辭。儘有意見。請依施。敎以。道臣之言旣如此。可見實蹟之信然。依請爲之。似不至太濫。特爲許施。
정조 10년 · 강
命高敞縣監朴文絅仍任。各道官門聚點停止。
정조 10년 · 목
全羅監司沈頤之狀啓以爲。高敞縣監朴文絅。今已報瓜。而高敞入於尤甚。目下災糴之政。前頭賙賑之策。不可付之生手。限麥秋仍任事。請令廟堂稟處。敎以。依狀請施行。又狀請官門聚點停止。軍兵歲抄退限。敎以。依狀請施行。嶺湖畿甸。亦令依此爲之事。自廟堂行會。
정조 10년 · 강
司直徐浩修上疏乞養。賜批。
정조 10년 · 목
疏略曰。臣謏才蔑學。百無寸長。而偏荷特達之知。華貫膴仕。歷敡殆遍。豈不感激殊遇。而況自數年以來。遭罹之躗言。愈往愈憯。全保之聖恩。愈久愈摯。生成之澤。與天無極。且臣年紀未至於衰老。奔走殫竭。少酬涓埃之答。是臣之志願。而第臣本生母。年今七十三。而自少善病。藥餌爲命。已三四年于玆矣。今夏以後。直元凘脫。凛然有朝夕難保之狀。目下情私。寧可以晷刻離捨哉。古人所謂事親之日短。而事君之日長者。政爲臣今日道也。以臣情悃之切急。援古人乞身歸養之請。庶不至於僭越之科。伏乞亟遞臣兼帶諸任。仍令選部。勿復檢擬。得以毋礙職事。專意扶護。批以。已言于判府事。勿辭行公。
정조 10년 · 강
副校理趙雲紀上疏。賜批。
정조 10년 · 목
疏略曰。昨日聯箚諸臣削版之命。臣竊以爲過也。夫李晴之筵席陳懷。雖未知遣辭之如何。而未及畢說。不免徑退。則居論思之地者。進規勉之箚。此乃職責之當爲。豈是營救而然哉。至若蔡濟恭事。筵中下敎。孰有不敢信之心。而上惟曰勿辟。有司曰可殺。自是執法之常分。而過費辭敎。言議之地。遂作逡巡之場。懲討之義。奉懷囁嚅之態。至於昨日臺臣之四牌違傲。顯有規避之意。伏願特寢諸玉堂譴削之命。以伸公議。一日四違之兩臺臣。幷施譴削之典。批以。院批已言之矣。臺臣四牌不進事。堂下之三違。猶有應勘之律。豈至四違。朝紙之書出。必是坐直承旨不能照檢之致。當該承旨從重推考。
정조 10년 · 강
承旨李聖圭洪仁浩疏陳情勢。幷賜例批。
정조 10년 · 강
命遣吏郞。摘奸冬享大 祭諸執事淸齋與否。
정조 10년 · 강
命專經文臣殿講。以十一日爲之。
정조 10년 · 강
遣承旨馳詣 宗廟。奉審摘奸。
정조 10년 · 강
遣承旨馳詣 穆陵　崇陵修改處。奉審摘奸。仍命局內 各陵。同爲奉審。
정조 10년 · 강
命推司饔院監饍提調。
정조 10년 · 목
因該院貢魚代捧草記。敎曰。代捧畿營。則狀請已多日。而本院今始爲之。此豈不貽弊於貢人乎。畿營狀請以後。監饍提調推考。
정조 10년 · 강
備邊司以總廳屯穀輸納該廳啓。命置之。
정조 10년 · 목
該司啓言。因總戎使金思穆所啓。有草記稟處之命矣。本營軍校支放。試無出處。歉歲賑資。非曰不重。軍校朔料。亦有所關。請依帥臣所奏。仍令輸納該廳。敎以。雖令本司稟處。無異畿民口吻中物。此草記置之。又啓言。思穆又以畿伯狀請停退條區劃之道。下詢處之爲辭。有稟處之命矣。顧今來邊匱竭之時。從何區劃乎。請自該廳另加節略。以爲需用事分付。允之。
정조 10년 · 강
有政。吏曹判書兪彥鎬。參議金宇鎭。兵曹判書李命植進。
정조 10년 · 목
以洪樂淵爲執義。李思祚爲司諫。姜忱爲掌令。閔師宣爲持平。李秀夏爲獻納。李儒修爲持平。金履成爲正言。李儒修任希一朴聖集金履成朴載淳高宅謙。幷新通也。沈樂洙爲校理。李書九爲副修撰。李澧爲都總管。洪龍壽爲武兼。○敎曰。原其本情。出於兒戲。且在十年前事。應遷之階。豈必永枳。而出彊者不得照擬。自是銓格如以正領仕滿注擬。則抄啓陞資之書狀。尙未擬堂上之職。以此以彼。難免不審之失。兵曹當該堂上推考。武兼望筒勿施。待回還備擬。
정조 10년 · 목
有防啓言。道內沿邑之前後敗船罪人。一直牢囚。見今慘歉。其所貽弊。尤所當念。依例移送原籍官。其中高陽罪人故敗情節。固當嚴覈。而格軍脅從之類。請一體移送。從之。又啓言。殺獄山訟田畓各項査啓。固當限內擧行。而此時守令。或留在營下。或摘奸往來。誠爲可憫。多人推捉。又貽弊端。請査啓一款。稍待暇隙擧行。從之。又啓言。本道公都會。當此荒歲。試邑廚傳。儒生裹糧。俱有其弊。今年亦依癸卯例。待明秋擧行。應額之數。同爲試取。至於選武都試。則右道兩都會。臣於巡過時。雖已試取。而左道兩都會。臣不得躬試。係是國試。亦不可代行。請明秋巡審時。一體試取。從之。又啓言。內司奴婢宣頭案。待明秋擧行之意。臣於昨秋。陳達蒙允矣。固當趁期擧行。而今年穡事。忽當慘歉。一路民情。擧皆遑急。許多浮費之責出。實涉矜惻。請待後修正。從之。又啓言。各邑公廨修補及災邑民人救急次。空名帖六百張。前已仰請劃下。而伊時穡事。猶未判歉。或可爲一時救急之計矣。目今民勢。來頭賙賑之資。不可不措辦。而前者所請數爻。分排於尤甚之次邑。則不過略干張。何以當一隅之用乎。請限五百張加劃。以爲及時經紀。從之。
정조 10년 · 강
咸鏡監司鄭民始。以道內各 陵殿有頉處畢役啓。
정조 10년 · 목
該監司啓言。 德陵　安陵丁字閣正殿後面西邊椽木退出。摶風板傾側處。 智陵丁字閣正殿後面東邊摶風板及階砌石。傾側動退。神門後面摶石破傷處修改時。依禮文告事由。仍爲畢役。
정조 10년 · 목
敎曰。前主簿鄭文徵女。計士金宗顯女。同知池日恒女。鍼醫張景哲女。司果朴宗晉女。判官金命麟女。內醫李玄圭女。更揀次。待下敎待令。餘皆許婚。
정조 10년 · 강
備邊司啓請各道軍米布代捧停退。酌量減數。從之。
정조 10년 · 목
有司堂上徐有隣啓言。備郞以左相之言來傳曰。今番各道軍米布。代捧停退之數。未免過多。故日前以量減分數。更爲行會之意。有所仰達。卽聞諸道停退代捧分數。毋論特恩與狀請。多倣該道壬癸巳例。道各不同。而伊日筵奏。未及區別。混稱諸道倂與分等。而多致矛盾。不可不更稟云矣。何以爲之。敎以。更令廟堂。指一草記。○備邊司啓言。災年施惠。雖是應行之事。諸道被災。亦有淺深之別。則一例優恤。有欠綜核之政。三軍門保米代錢與停退分數。不可無量減之道。湖南保米代捧則尤甚邑尤甚面三分二。尤甚邑之次面之次邑尤甚面折半。之次邑之次面三分一。停退則尤甚邑三分一之。次邑尤甚面四分一。之次邑之次面五分一。湖西保米代捧則尤甚邑尤甚面折半。尤甚邑之次面之次邑尤甚面三分一。尤甚邑稍實面之次邑之次面四分一。停退則尤甚邑尤甚面三分一。之次邑尤甚面尤甚邑之次面四分一。之次邑之次面尤甚邑稍實面五分一。嶺南保米代捧則尤甚邑尤甚面三分二。尤甚邑之次面之次邑尤甚面折半。之次邑之次面尤甚邑稍實面三分一。停退則尤甚邑尤甚面四分一。京畿保米停退則尤甚邑尤甚面折半。之次邑尤甚面三分一。尤甚邑之次面四分一。以此分數。更爲分付於諸道。而軍布則代捧分數。訓局已因該營草記。區別減數。其餘軍門。幷許作錢。今無可論。至於停退一款。一般米布。其所停納。不宜異同。亦依保米施行。請一體分付。允之。
정조 10년 · 강
以徐浩修爲都總管。尹師國白東俊爲副總管。前望也。
정조 10년 · 목
五月朔課試題。藕花無數滿汀洲。五言四韻律。副修撰李書九二下居首。六月朔課試題。復賜酒一石肉百斤。五言四韻律。李書九三上一居首。七月朔課試題。池葉極靑錢。五言四韻律。李書九二下居首。閏七月朔課試題。誰不駐年光。七言四韻律。李書九三下居首。八月朔課試題。廣陵觀濤。七言四韻律。李書九三上一居首。九月朔課試題。班馬政。五言四韻律。李書九三上居首。十月朔課試題。菊潭。五言四韻律。檢閱尹行任三下居首。十一月朔課試題。已敎從事到靑州。五言四韻律。副司果金熙朝三中居首。十二月朔課試御題。擬宋賀嘉祐多士歐陽修之功表。李書九三上一居首。○敎曰。副修撰李書九連六次居首。此與三次連魁。尤有異焉。準職恩或太驟。陞敍賞不相當。熟馬一匹別爲面給。
정조 10년 · 강
命關西災結。依狀請加給。
정조 10년 · 목
該監司趙㻐狀啓以爲。道內穡事。自來田多畓少。畓農雖被災損。而田穀旣皆登稔。則雖謂之中豐可也。以稍實之次。分爲二等。 平壤等二十七邑。置之稍實。安北等十七邑。置之之次。所請條件。幷以後錄。請令廟堂稟處。本道年分。依戶曹啓下事目。比壬寅實總。則總外餘結。不過爲四百七十二結零。而今年不可不給災者。七百八十五結零。不足之數。三百十三結。特許加劃還穀。無論稍實之次邑。期於畢捧。而畓農旣已失稔。勢難責納。請之次邑大米折半。以小米代捧。稍實邑三分一代捧。推奴徵債。限明秋防塞。敎以。依狀請施行事回諭。
정조 10년 · 강
以李集斗爲承旨。 金載瓚爲吏曹參議。 前望也。
정조 10년 · 강
命勘放金浦郡守兪漢緯。
정조 10년 · 목
因禁府囚單子。敎以係是尤甚邑守今。考律以草記勘放。○全羅監司沈頣之。以於蘭鎭定配罪人李允默到配啓。敎以如渠輩何足編配。放逐本鄕事回諭。
정조 10년 · 강
掌令李庚運上疏。賜批。
정조 10년 · 목
疏略曰。昨日政院擧行之昏謬妄措。實是挽近所未有之事也。巡監軍單子落點。係是巡綽之大政。則事體旣甚不輕。奉行在所必愼。而乃於點下之後。反有提稟之擧。該房之不早頒布。徑先申退。罪不可言。而至於入稟之承宣。難免矇然之夫。臣謂不須布之該房。亟施削職之律。更入稟之承宣。亦置譴罷之典。斷不可已也。批以承宣遞差足矣。爾其勿辭察職。
정조 10년 · 강
綾恩君具允明上疏。賜批。
정조 10년 · 목
疏略曰。臣之先山。在於楊州地。臣十一代祖綾川君臣壽永。爲不遷之始祖。而臣家主其祀。綾川君曾孫綾安府院君臣思孟。繼葬同局。而故參奉具命遠家。曾主其祀。蓋臣家以府院君子孫。出繼於府院君兄綾原尉臣思顏故。爲大宗。命遠爲小宗。己巳年。葬臣妻於府院君墓左。其後命遠欲葬其祖母於臣之先祖綾原尉墓對沖之地故。臣禁止之。由是含憾。忽發掘臣妻山之論。至於上言。則　別判付若曰。今覽本事。具命遠之所爲無據。具允明之父請葬時。旣已許之。十餘年。若不知焉。則今以無凭問者措語。已涉無據。具允明雖若是不當禁而禁。果若是拒逆登聞。而亦爲順受。敢生報復之計。若是呼籲。近者此慾。其雖無限。焉敢若是欺瞞乎。一覽其狀。綻露難掩。事當以猥濫律施行。十分參酌。特爲勿施。 處分如是嚴截。命遠乃復慫慂門長故判書具善行。使之投疏。 批旨若曰。 具命遠初不許之。豈有是事。旣許之。與其子爭鬧。反羞其許。有若報復。予則曰。命遠一事三非也。其孫旣許。則旣非偸葬也。旣許多年。命遠視若尋常。具庠之不忍下手。人子當然之理。初已巽軟。末欲報焉。同宗之義焉在。不知其禁。欲報抑彼。處分意蓋此也。卿則於彼於此。俱曰三非。予則曰。不可各分三而强解。卿與具允明。雖有先後之異。予則曰。一非皆在也。何則。果如卿章。綾安於具允明與卿。皆祖先也。宛若雙墳。則命遠其雖稚騃而許之。重臣豈用此。此予則曰。當初請用。卽重臣之非也。爲是孫者。初雖幼。而末又默。爲門長旣不飭。頃者下敎之後。今乃陳章乎。予則曰。卿之非也。旣不若雙墳。則以此爲目。無乃欠於敦宗乎。絲綸又如是至明。命遠計無所售。心常怏怏矣。今其妻更加一節。至以爲哀懇。又以爲欺而權厝。誓以掘遷者。寧有是哉。渠雖女人。亦是臣子也。豈不知誣罔擊錚。其罪不輕。而僥倖掘移。乃以虛無不成說之言。歸之於不在世之臣父。重之以街巷詬辱。臣闔門至冤極痛。當如何哉。先臣之誣。專在山事山。事不明。先誣無可以卞。不得不歷陳本末。而欺君罔上之罪。不在彼則在臣。懇乞俯垂照察。快賜處分焉。批以疏中所錄 先朝判付批旨。若是丁寧。可仰 追念國舅家之 聖意。予亦豈有異辭。卿何必過辭。
정조 10년 · 강
正言宋翼孝陳疏。請寢崔光泰金天欽特放之命。賜例批。
정조 10년 · 강
還給吏曹參議金載瓚辭疏。
정조 10년 · 목
敎曰。疏尾雖請救護。全篇宗旨。不過是格外避嫌之說也。領相筵奏。旣出擧條。則尤豈可唐突冒陳。原疏還給。此後三銓無論。李時秀金載瓚。無或更以此事引義事。嚴飭。
정조 10년 · 강
命益安大君墓修改時役價。自該廳會減。
정조 10년 · 목
京畿監司徐有防。以益安大君墓所修改啓。敎以豈可無價赴役。令該廳從實入會減事回諭。
정조 10년 · 강
判下京外孝烈人分等別單。
정조 10년 · 목
以朴天行爲大司諫。姜彝正爲執義。朴廣源爲司諫。鄭晩錫宋翼孝爲持平。李秀夏爲獻納。申馥爲副修撰。李在協爲判義禁。
정조 10년 · 목
政院以判義禁李在協違牌啓。敎以聞有實病許遞。今日政。以在京無故人差出。日寒如此。時囚則先令次堂照律。
정조 10년 · 강
以徐瀅修洪義榮爲承旨。尋命許遞。以徐鼎修趙衍德代之。前望也。
정조 10년 · 목
瀅修義榮。幷違牌故也。
정조 10년 · 강
命木川縣監罷黜代。各別擇差。明日下送。
정조 10년 · 목
忠淸監司金光默狀啓以爲。今年新還餉。分數停退。命下之後。一遵廟堂行會。宣布列邑。而木川縣監。以之次邑。忽生別意見。以尤甚面三分一。之次面四分一。稍實面五分一。成册報來。朝令外加停之數。至於六百三十餘石故。或慮其不能詳審。行會分數。論理題送。使之更報。則其所更報。尤極駭妄。不有朝令。擅停還穀。蔑視上官。恣意頡頏。決難容貸。該縣監任希厚。不得已罷黜。其罪狀。諸令攸司稟處。敎以此時守令。不可一刻曠官。政官牌招開政。各別擇差。待下批下送。明日雖値齋日。民事不可緩。仍令勿拘辭朝
정조 10년 · 강
有政。吏曹參判李秉模。參議金載瓚進。
정조 10년 · 목
以宋民載爲校理。 鄭杆爲木川縣監。
정조 10년 · 강
遣承旨詣 永陵。奉審摘奸。
정조 10년 · 강
命通津前府使朴晉陽待査狀來到。更爲稟處。
정조 10년 · 목
先是。江華留守朴祐源狀啓以爲。卽接通津府使具綜所報。則文殊倉軍餉米及玉倉移轉米捧未捧文書。一一考閱。則文殊倉米一百二十八石。玉倉米一百六十八石零。乙巳當捧條。而前府使朴晉陽在任時。不得準捧。以畢捧樣磨勘。仍爲反作云。軍餉事體。何等嚴重。而以未捧謂已捧。萬萬驚駭。元穀趁今秋收捧之意。申飭該府使。前府使朴晉陽罪狀。請令攸司稟處。○義禁府啓言。通津前府使朴晉陽。旣有移本府處之之命。請依例拿來。敎以新官到任。依例定差員。反閱無欠之意。已有狀啓。未踰旬日。更有此狀聞。事甚疑訝。原狀久而後判下。此一款査問該道。幷與反庫時掩置諸守令。一體論勘然後。可無斑駁之歎。待査狀來到。自本府更爲論理稟處。又啓言。金浦郡守兪漢緯考律勘放事命下矣。京畿監司徐有防狀啓以爲。金貴淵之初檢指示。事係兼官。覆檢往來。迹由吏輩。則本倅之不爲參涉。有足推知。而其矇不覺察之失。在所難免云矣。請依律文。杖六十收贖。奪告身一等放送。敎以如有功議。各減一等。又以兪漢緯功議各減一等。笞四十收贖。附過還職啓。允之。
정조 10년 · 강
命兩都同推之規。更爲草記。
정조 10년 · 목
刑曹啓言。京畿監司徐有防所啓以爲。松沁兩都有殺獄。則初檢覆檢官。以附近守令擧行。自多弊端。請兩都經歷中軍及管下邊將差出擧行事。有該曹稟處之命矣。守土之官。與邊鎭之將。各異管轄。不同訟獄。凡於同推。以隣近官差定推官。乃是八路通行之式。則獨於兩都。以中軍邊將替行。終涉乖當。但松都之經歷獨推。與沁都規例。誠有斑駁之嫌。此則一依沁都例。以附近邑輪回備員同推事。請定式施行。敎以卿議何如。更爲草記。
정조 10년 · 강
命宜嬪發靷日臨壙等奠。遣承旨致祭。
정조 10년 · 목
敎曰。宜嬪喪發靷日臨壙等奠。遣承旨致祭。今番祭品。不煩外邑。執事官亦勿以列邑守令塡差。以都事及地方官察訪附近守令爲之。
정조 10년 · 강
命湖南賑資。依狀請許施。
정조 10년 · 목
備局以該監司狀本回啓以爲。本道之今年歉荒。不下癸卯矣。癸卯則特劃穀物。多至十萬石。而今者所請。爲七萬石。則數爻不可謂太濫。至於空名帖一千張。亦有癸卯已例。請竝許施。允之。
정조 10년 · 강
特遞承旨李集斗。
정조 10년 · 목
集斗不爲仕進。敎以奉命翌日。輒欲呈病。則該房將無仕進之日。遞差。
정조 10년 · 강
命遣閣屬官。致賻于原任閣臣徐浩修。
정조 10년 · 목
內閣以原任直提學徐浩修遭母喪啓。敎以閣臣遭故當日。遣閣屬官致賻。成服日致弔勸粥。卒哭後勸肉。當用原任提學兪彥鎬遭故時例。已故則當日遣閣屬官。致賻給柩材於主家。第三日致弔於主家。成服日致祭勸粥。葬日遣閣吏護喪。卒哭後勸肉。亦當用故閣臣沈念祖鄭志儉喪例。而妻喪致賻。只有物目定式。無輸送之式云。今番原任提學徐命膺妻喪。當日遣閣屬官致賻。仍令存問以來。無論致賻致弔致祭存問勸粥勸肉。屬官復命後。自本閣具由啓辭。○待敎尹行任啓言。年前原任提學兪彥鎬遭故時。第三日致弔後。有成服日勸粥。卒哭日勸肉等節。而係是外邑故。自本官進排。而遭故者。若在京中。則恐當依大臣遭故例。自內廚擧行。至於時任閣臣。服制式暇。亦當援用他上司及政院經筵廳例。而尙無定式故。敢達矣。從之。
정조 10년 · 목
有隣啓言。因領議政金致仁陳達仁明園降號等節。令該曹擧行事命下矣。今此降號。當以國朝典禮爲據。而可合援引者。只有金寧嬪房近例。凡諸等事。依此擧行。仁明園號。孝徽宮號革罷。丁字閣紅箭門毀徹。碑石改刻去虎石。及守奉官區處之節。請令各該曹擧行。從之。敎以丁閣去拜位廳正堂。仍用於祭廳。又啓言。園號宮號。旣已革罷。太常祭需。今無可論。而不設宮房。又無折受。宜有別般措置之道。常以何處分付擧行乎。敎曰以今經費。不可別設宮房。然則劃給折受非可論。京廟朔望焚香中官。依前爲之。俗節及時享墓所忌祭及俗節。竝當爲之。不設宮房。則劃送祭需設行。更放可合前例。登對時稟處。
정조 10년 · 강
以李聖圭徐鼎修洪明浩李敬一爲承旨。前望也。
정조 10년 · 강
召見戶判鄭一祥禮判徐有隣于重熙堂。
정조 10년 · 목
一祥啓言。孝昌墓守侍墓官以下。宣飯米太。軍資廣興兩倉。輸回輸納。而輸納之際。不無弊端云。依魂宮宣飯例。使本墓員役。受來於兩倉事。請分付。從之。
정조 10년 · 강
召見錦城尉朴明源。禮判徐有隣。畿伯徐有防于重熙堂。
정조 10년 · 목
敎曰。今番禮葬。倣用甲申已例。則墓所當有典監。而一局之內。不必別置。仍以守衛官兼察似好。錦城尉之意何如。明源曰。今番墓所。雖與李昌墓同在一局。義烈墓旣有典監。則仍令守衛官兼管。恐涉如何矣。敎以禮判亦陳所見。有隣曰。  昭寧園綏吉園。同奉於一局之內故。守奉官兼管擧行。而義烈墓旣有典監。援用此例。亦似無妨矣。敎以然則以典監差出。明源曰。若以典監差出。則例有復戶矣。有隣曰。復戶宜分付該廳。考例劃給。從之。有隣啓言。宜嬪禮葬不遠。反虞後內廟多有擧行之事。守僕則依甲申例差定。雇立名色。亦依甲申例定送。從之。又啓言。宜嬪墓所香炭及位田。請依甲申例。望定劃給。敎以香炭則卿與戶判相議。望定後草記。位田則錦城尉旣管本事。從便求得。仍令言送于卿等。亦爲草記。仍敎曰。孝昌墓香炭位田。尙未決定。事甚苟艱。卿等斯速探問稟定。卿等官職有遞易之時。有難專意主管。亦令錦城尉主管往復。期於從速歸一。 有隣啓言。宜嬪墓所守護軍。依義烈墓例。以三十名充定之意。請分付畿營。給復等節。亦令該廳擧行。從之。敎以此墓係是孝昌墓一局。原定額數。雖以三十名磨鍊。而責立則以二十名爲之。以除畿民簽丁苟艱之弊。有隣以惠堂啓言。文禧廟分設禁漏溫水木。當爲磨鍊。而此時加定。有難如例爲之。自本廳參量容入。直下本所。恐合事宜矣。從之。有防啓言。殺獄査啓。稍待災糴暇隙擧行之意。前有所陳達矣。災政雖已就了。來頭賑政。又謀經紀。毋論尤甚之次。諸守令之爲此參覈。屢日曠官。在所當念。況一獄于連。厥數亦多。當此饑荒凍寒之時。許多人之推捉。亦涉可悶。安山龍仁兩獄査事。待明春巡到。與附近邑守令會査。似爲兩便故。敢達。從之。
정조 10년 · 강
命宜嬪禮葬時。行告由于孝昌墓。
정조 10년 · 목
敎曰。二十日葬禮時。 孝昌墓禮當告由。令該曹知悉擧行。靷後受香事分付。又敎曰。今番墓所儀制。一依甲申年例爲之。典監二人料布。令該曹依啓下別單磨鍊上下。鄕守僕二名。亦依甲申年例差定。料布自本宮上下。勿煩有司。守護軍以三十名定額。使之權減十名外。山直宜無異同。甲申例則雖以三十名充定。今番亦減十名。此輩只免役無給復云。此亦依他例爲之典監及守護軍等復戶位田。亦依啓下別單。自該廳待充定。卽爲分給後草記事分付。祠宇守僕。亦當依甲申例。以四人定數。而文禧廟欲定於本宮近處。然則足可通用。姑令以二人先爲差出。餘則待入廟更稟事分付。
정조 10년 · 강
命孝昌墓告由祭獻官。以曾經賓客爲之。
정조 10년 · 목
敎曰。二十日孝昌墓告由祭時獻官。以曾經賓客中爲之。祭品執事。用內廟時享例事分付。○承旨徐鼎修啓言。臣於日前。以獻官進詣孝昌墓。則享官入接等節。全然未備。鋪陳柴油之屬。係是應行之事。而初不措置。外此凡百。亦不成樣。臣意則亟令該曹。知委於本墓守衛官。來頭祭享時。使之一依各 陵園墓例擧行。恐合事宜故敢達。從之。
정조 10년 · 강
吏曹判書李在簡疏陳病狀乞遞。賜例批。
정조 10년 · 강
大司憲洪檢。持平鄭晩錫。疏論金尙喆父子之罪。賜例批。
정조 10년 · 강
知事具善復上疏。賜批。
정조 10년 · 목
疏略曰。臣之六代祖國舅綾安府院君臣思孟墳山。在於楊州地。子孫不敢逼葬於龍虎內。以至八代之久矣。至族孫允明。而始葬其妻。蓋因宗孫命遠之輕先許葬也。及命遠欲葬其祖母於綾原尉墓山近地。 允明不許。而始爲起訟。至達天聽。已經先朝處分。臣豈敢復提前事。而至於今番。 允明次子之繼葬。實是萬萬痛切之事。臣是門長之故。因命遠妻金氏之告急。往復於允明。使之禁斷。則以方遣其長孫嚴禁爲言矣。 允明之次孫孝元。竟爲偸葬故。臣爲狀頭。使子姪替呈於山在官及巡營。則本牧之報巡營結辭。以有非一訟官所可決折。自其門中相議處之爲言。臣於是不得不爲上聞之計。治疏到院。以齋戒見却。翌日動駕時。乃有命遠妻之擊金。而觀其原辭。挾憾噴薄。 允明之欲卞先誣。陳疏自明。無足怪矣。第今臣之所爭。非在於允明之妻葬。卽是孝元新葬父母之墳也。謹以 列聖朝優待之德意言之。 興慶園之移奉 章陵。 思陵之縮定火巢。皆出於爲國舅護墓山之異恩。而不幸于今。乃有子孫逼葬之變。此臣所以俯仰慚痛。必欲禁之乃已者也。玆敢呼籲於天地父母之前。伏乞亟令京兆。掘去孝元父母之葬。從今以後。毋論宗孫支孫。勿許犯葬。以爲保全塋城之地。批以 章陵移奉。 思陵定火巢。有以仰爲國舅之 聖意。今卿所請。不過曰山地勿禁舊葬。宗支勿許繼用。此非難從之請。然於訟理決給。則有司存。許令京兆覆奏。
정조 10년 · 목
該曹啓言。京畿監司徐有防。以水原府罪人洪大得等。縊殺其同黨田守甲李福伊金貴抵之節次。箇箇承款。捧結案馳啓。仍請捕校趙得卿等論賞一款。照例稟處矣。所當依例詳覆。而同推考覆時。劫奪場市。到處作賊委折。不爲詳覈。只捧戕殺同黨之招。揆以法意。輕重倒置。請令道臣。更爲嚴覈其劫掠情節。具格啓聞後稟處。敎以卿曺回啓。亦有意見。該監司推考。考覆文書。使之改修整上送。以今歉歲。戢盜之政。不容放忽。文書申飭修啓。待啓下。令畿營中軍。衿川地方大會民人後用法事分付。捕校論賞一款。不必回啓。竝依例加資。以爲奬勸之地。 松都賊人捧結案文書。斯速回啓。又啓言。罪人私奴得福。誣告上典節次。旣已箇箇承款。依例結案取招矣。請依新頒定式照律。報議政府詳覆施行。敎以捧招全不別白。告主情狀。漫漶說去。用意設心委折。更爲捧招後。具格啓聞。又啓言。因瑞山李召史擊錚査啓。有當該査官論罪之命矣。該道移文。以結城縣監韓德厚指名現告。請令該府。拿問定罪。敎以歉歲守令遞易可悶。爲先推考。
정조 10년 · 강
罷領府事金尙喆職。
정조 10년 · 목
蓋從三司合啓也。仍敎以大臣何以知之。從施專出責備之意。律名終涉過重。以罷職捧傳旨。
정조 10년 · 목
以鄭景祚爲掌令。尹序東爲副校理。朴基正爲修撰。 李性源爲知敦寧。李命稙爲藝文提學。李在簡爲同經筵。
정조 10년 · 강
遣承旨詣 義烈宮 義烈墓奉審。
정조 10년 · 목
敎曰。今日卽 義烈宮封爵設宮之回甲也。昔在先朝癸酉年。 毓祥宮封爵回甲日。上諡封園。以予追感之意。逢今日豈無表意之擧。然因事故不得躬拜 宮墓。已令承旨奉審。而不可虛度此日。本家人中李仁康。雖已甄用。其子前兵使李性默。尙無職名。今日政相當窠調用。如無窠。三營門中堂上窠作闕調用事。分付。
정조 10년 · 목
敎曰。昨日吏判疏批。無調理二字。只令以循例措語書下。而今始見之。混書調理。承宣事後弊所關。當該承旨遞差。
정조 10년 · 강
以朴天衡爲承旨。 前望也。
정조 10년 · 강
召見禮曹判書徐有隣于重熙堂。
정조 10년 · 목
有隣啓言。 宜嬪禮葬不遠。宮墓祭享。當趁今磨鍊。而取考 義烈宮前例。宮享則四仲朔四名日。自太常擧行。墓享則忌辰四名日。自本宮擧行。今番亦依此擧行乎。敎以體貌不可不顧。依此爲之。又啓言。祭享旣如是定式。  義烈宮及本宮四仲朔肉饍價米。自惠廳直送。各自本宮措備擧行乎。從之。又啓言。元嬪廟墓劃送祭需設行等節。有考例稟處之命矣。遍考本曹謄錄及惠廳劃送式例。實無可合前例。而太常祭圖中。國舅家忌日仲朔祭物備送一款。或可爲傍照之端。旣不設宮。又無折受。則似不得不依此擧行。而亦非十分襯當之例。臣不敢指的仰對。至於設行日子及祭官。倣用各宮已例。恐合事宜。故敢達。敎以宮則時享日子。以二至二分磨鍊。而時享俗節。 懿昭廟典祀廳。自可竝設熟設後。人給中使。使之行祭。墓則忌辰及俗節。輸送祭物于本墓墓監。監視熟設。獻官則不必別差。當遣中使設行。若此。則倣用國舅家輸送太常祭物之例。參用宮房行祀之規。依此定式施行。祭品則自本曹別單書入。以爲量減之地。又啓言。廟墓祭品。比前自當減。省尊罍等不用祭器。請使之還下戶曹。從之。又啓言。狀承筵敎。墓監已命自內差定矣。料布等節。何以爲之乎。敎以料布參酌磨鍊。量宜給復。又啓言。廟墓修改等節。今則不當自戶曹及繕工主管。而旣無該宮。以何處定式擧行乎。敎以宮與墓。春秋季朔。自內需司別定官員。看審有無頉形止。仍自該司草記稟旨。
정조 10년 · 목
以曺允大爲校理。李元植爲彦陽縣監。
정조 10년 · 목
大司諫朴天行。副應敎趙弘鎭。掌令成鼎鎭。持平宋翼孝。 副校理洪聖淵。正言韓商新姜碩龜。修撰李羽晉。副修撰洪義浩連啓。批以不允。新啓。金宇鎭之罪惡。已悉於三司箚啓。而苟究其本。則其父金尙喆是已。指揮悖子。構成啓草。將欲啓達。而先售嘗試之計。急於掉脫。而及肆欺罔之習。是豈今日臣子之所散萠於心而筆諸書者耶。且況網打之計莫售。則反爲薦人之擧。樹黨之意斯急。則至有擬帥之謀。父子綢繆。同惡相濟。殆有甚於世蕃之嚴嵩。賊堅之許積。論其負犯。不可罷職薄勘而止。請前領府事金尙喆。爲先中道付處。批以昨日處分。出於責備。兼伸公議。則止此足矣。況以曾經院相。平日眷待逈異。設有指揮。理宜覆庇。且無如許之事。原啓收殺可矣。反請加律。大是意外。若此則止泊無期。勢難例批。斯速停啓。
정조 10년 · 강
原春監司李致中。以益安大君祠宇修改啓。
정조 10년 · 목
敎以致祭日子。令該曹擇入。
정조 10년 · 강
命平山府李次望獄事干連諸人。姑爲放送。
정조 10년 · 목
該監司嚴思晩。以擊錚人閔召史嚴刑一次啓。敎以李次望崔女。仍囚以待判下。其餘干連諸人。姑爲放送。會推時捉來推問事回諭。
정조 10년 · 강
命益安大君致祭時。自本官優給領祭之需。
정조 10년 · 목
禮曹啓言。 益安大君祠宇致祭吉日。令日官推擇。則來十二月十一日爲吉云。以此日設行。而祭物及執事官。請令本道差定進排。允之。敎以本家貧寒。似難領祭。自本官優給錢米。報惠廳會減事分付。致祭以今月內擇日。
정조 10년 · 강
命通津前府使朴晉陽李喆運拿處。
정조 10년 · 목
義禁府啓言。卽見京畿監司徐有防。通津府餉穀査啓。則以爲。守令到任後。定差員眼同反閱者。卽臣營所管三司各穀而已。至於守總兩營。 江都大興餉還之在於畿邑者。各自關由於該營。初不句管於臣營故。元無差員反閱之例。而該府及庫時。無論軍餉與三司穀差員之査閱與否。査問於該府使具綜處矣。該府使牒呈以爲。餉穀則句管於江都。而無營門反閱之規故。封倉與分給之時。例爲稟報沁營。而前前府使朴晉陽。以準捧樣。磨勘沁營後。仍爲反作。而前府使李喆運。只憑其磨勘文書而査出故。 府使赴任後。亦因前府使之査出文書。論報鎭撫營云矣。江都句管之穀。雖無差員反閱之規。而朴晉陽。莫重餉穀。任自反作之罪。請依前草記拿來勘處。 李喆運只憑虛簿。不卽摘發之罪。拿問處之。允之。
정조 10년 · 강
罷東萊府使洪文泳。釜山僉使閔百恒職。
정조 10년 · 목
東萊府使狀啓。本月十一日未時。臣府沙下面草梁理水軍秋聖海白活以爲。渠之同姓五寸叔應德。今月初九日午後。被打於倭人。十一日辰時。仍爲致命云故。依康熙甲申年小通事金銀奉被打於倭人。致死後檢屍例。臣檢驗次。率應參各人。馳往草梁里。而倭人之殺越我國人命。係是莫大之變。不敢遲待其行檢。爲先馳啓。○慶尙監司金尙集狀啓。東萊府使洪文泳牒呈以爲。本府草梁里居民秋應德。以倭物貨價。久不備報事。十一月初九日。被打於倭人。十一日致死故。今方行檢云。左水使任屹牒呈以爲。卽接釜山僉使閔百恒馳報。則草梁里居民秋應德。以負債不報事。今月初九日。被打於倭人。十一日致死故。 訓導鄭思鈺等。罪倭査實次。馳往館所。地方官亦方行檢云矣。邊門設禁。本自至嚴。倭物負債。係是一律。而秋應德之非通事非開市。而攔入設門之內。私相債貸。私相鬪閧。致有此殺越之擧。目下人命之殺傷。固已驚聽。而常時邊禁之懈弛。誠極寒心。地方官東萊府使洪文泳。釜山僉使閔百恒。爲先罷黜。其罪狀請令攸司稟處。
정조 10년 · 강
宜嬪靷行。發向墓所。
정조 10년 · 목
巳時。行啓殯奠如儀。獻官錦城尉朴明源。 大祝敦寧直長金在昌。奠訖。執事者遷靈座及奠於堂內西南。宗戚執事濟用判官黃基玉。陞自東階。進詣靈座前。跪告啓殯。禮葬官帥其屬。陞撤殯所屛障執事守禦使徐有寧。以巾拭柩。覆以柩衣。仍設素錦褚。還設靈座靈寢。幷如初。乃代哭。執事弘陵令徐有豊。奉神主。盛以箱覆帕。安於交椅上神帛之後。晡時行祖奠如儀。獻官錦城尉朴明源。 大祝濟用判官黃基玉。陳翣扇銘旌功布於庭內左右。 典設司設帷帳於宮門外洞口禮葬所。陳肩擧於帷內。仍設平床馬木於輿後。鋪散輪板於擧之後杠上。接於小方床。次陳腰擧彩輿香亭子神帛輿小欄平床於中門之內。典設司設靈帳於肩輿前路。設靈座椅卓於輿前。設尊卓於靈座東南。設宗戚以下位於靈帳之前。又以帳周圍。○敎曰。 昭義門崇禮門。勿爲下鑰臨時。請出標信仍留。行喪後待下敎還閉事。分付兵曹。又敎曰。今夜弛禁事。分付巡邏營門及巡廳捕廳。○戌時發靷。地方官及當部官治道前導。烻燔燭籠。分列左右先行。次考喧部將。次按籠。次上馬隊。次朱皮鞭。次引路鑞牌次按袱次負亟次戴亟次鏡臺笠匣次香串之。次香火爐。次德應。次方相氏。次三色燭籠。次前列輓章。次靑紅繡鞍馬。次五色燭籠。以上前列。次油燭籠。次鐵燭籠。次後列輓章以上後列。先以前列進發。自宮門外。至殯所階下。以紗燭籠左右排列。進腰輿於殯所階前。執事敦寧直長金在昌。以官敎樻。安于腰輿進發。次進彩輿。執事掌花別提趙觀鎭。以玄緟函。安于彩輿進發。次進香亭子。執事掌樂僉正金持默。 內資直長徐鼎淳。以香爐香盒。安于香亭進發。次陳神帛輿於殯所廳上。執事撤祖奠。 竝撤床卓。大祝就靈座前。跪告就輿。奉神帛安于輿。以神主箱。置其後。仍撤靈座。大祝率執事。奉神帛輿而出。至洞口靈帳內降安。進小欄平床於殯所廳上。行惟帳則整待於大門外。仰帳則整待於中門外。以掖隸奉柩。安于平床上。執事以銘旌功布出。掖隸奉平床而出。 黼翣在前。雲翣在後。宗戚以下哭從。至中門外設仰帳。至大門外設行帷帳。至洞口帷內。以平床安于肩輿後馬木上。次設散輪於板上。次開平床前面欄干。仍以白綿布帶兩端。曳奉於小方床上。加以維結。大祝奉出神帛。安于椅上如初。行遣尊如儀。獻官守禦使徐有寧。大祝敦寧判官黃基玉。奠畢。大祝奉神帛安于腰輿進發。次以小欄平床。次以銘旌。次以功布。次以行者哭婢。遂撤靈座。奉肩輿而行。護喪人員以次隨之。後列輓章及燭籠。亦皆進發。出昭義門。至崇禮門外。前列小駐。降奉神帛輿于路祭所靈帳內。 大祝奉出神帛。安于靈座。肩輿至。亦降奉于靈帷內。行路祭如儀。獻官行副司直徐有慶。大祝兵曹正郞柳文養。祭畢。大祝還奉神帛于輿內。以次進發如初儀。前列至墓所。烻燔燭籠。止於外紅箭門外。腰彩輿及香亭子至。執事者各奉官敎樻及玄纁香爐香盒。入置於祭廳之內。神帛輿至。 大祝奉出神帛。安于靈座。置神主箱於其後如初。肩輿至禮葬所。設馬木于輿後。以小欄平床安于馬木上。次設板及輪輿。次開平床前面欄干。曳而奉柩。安于平床上。設仰帳。掖隸奉平床而入。設行帷帳。至祭廳門外降安訖。掖隸奉平床入安于正堂。仍行成殯奠如儀。獻官承旨洪仁浩。 大祝京畿都事張至冕。
정조 10년 · 강
遣吏郞。 景慕宮冬享諸執事淸齋與否。摘奸以來。
정조 10년 · 강
政府以講製文臣抄啓。
정조 10년 · 목
副司果鄭晚錫。前佐郞宋祥濬。副司正金祖淳。副司正洪樂貞。前別檢張錫胤。檢閱李相璜。
정조 10년 · 강
行告由祭于孝昌墓。獻官行副司直吳載然。大祝 奎章閣待敎尹行任。
정조 10년 · 목
大祝尹行任啓言。臣以大祝進參孝昌墓告由祭。而儀節多有未備。口女塡祝時筆墨。不爲待令。紬褓初不備置。守墓官以下諸享官。皆無拜席。事面苟艱故敢達。敎以諸凡未備之事。幷卽磨鍊。 行任曰。魂宮祭享時。諸執事各於本位俯伏哭。如執禮贊引在階間者。亦哭於本位。而墓所則獻官外諸執事。初無哭節次。此後請依魂宮例擧行。從之。
정조 10년 · 강
葬宜嬪成氏于孝昌墓左岡壬坐原。
정조 10년 · 목
未時行啓殯奠。獻官承旨洪明浩。大祝果川縣監李顯道。遂啓殯。 大祝率宗戚執事。遷靈座於題主廳。以掖隸奉平床。設仰帳及行帷帳。遂上墓。銘旌功布。以次在前。陳翣如儀。奉柩安於金井橫杠上北首。執事解結裹。行臨壙奠於壙前。獻官承旨徐鼎修。大祝京畿都事張至冕。酉時。以轆轤下柩。執事副司直金魯永。以巾拭柩。執事尙衣主薄徐弘輔。置遺衣于柩上。次整柩衣。倚翣於壙內。次整銘旌。宗戚以下皆哭。贈玄纁。奉敎贈玄纁錦城尉朴明源。奉玄纁執事掌苑別提趙觀鎭。奠玄纁執事敦寧判官金魯成。加橫帶板實以灰。又實土而漸築之。祠后土於墓左。獻官總戎使金思穆。大祝果川縣監李顯道。行掩壙奠於壙前。獻官承旨徐鼎修。大祝京畿都事張至冕。遂題主。執事先設卓子於靈座東。置硯及筆墨。執事盥手。奉出神主置卓上。奉主櫝執事 弘陵令徐有豊。奉神帛執事濟用判官黃基玉。使題主官。盥手西向立。先題陷中。次題粉面。題訖。奉置靈座。藏神帛於箱中。置于其後。仍行題主奠。獻官承旨洪仁浩大祝果川縣監李顯道。奠畢。宗戚執事。奉遷靈座於祭廳正中。亥時行初虞祭。獻官錦城尉朴明源。總戎使金思穆。副司直徐龍輔。 大祝刑曹佐郞趙應鎭。祭畢。大祝奉神帛箱。裹以褓盛于樻。埋於墓前屛地。
정조 10년 · 강
以李集斗爲吏曹參議。 前望也。
정조 10년 · 강
重推吏曹判書李在簡。
정조 10년 · 목
政院以吏曹判書李在簡懸牌闕外。終不膺命。請推考。敎以雖未知病勢之何如。無端懸牌。無難瀆撓。事體所在。極爲未安。從重推考。更加申飭。斯速開政。牌去來卽爲知入。
정조 10년 · 강
有政。吏曹參議李集斗。 兵曹判書金履素進。
정조 10년 · 목
以洪良浩爲禮曹判書。李★(土+甲)爲判尹。李晴爲副校理。嚴思憲爲修撰。 李★(土+甲)爲都總管。 李在學黃昇源爲副總管。尹範行爲釜山僉使。 李潤謙爲多大浦僉使。
정조 10년 · 강
禮曹以常溪君湛卒逝啓。
정조 10년 · 목
敎曰。今聞常溪君卒逝之報。驚惻慘恒。不知何以爲懷。初終諸具。方令內需司護喪所擧行。而棺材卽令該曹擇送。凡諸擧行。勿用近宗例。竝依親王孫例磨鍊。一邊輸送。一邊別單書入。成服日。遣內侍致祭。襲斂匹緞。依判下卽爲輸送事。分付戶曹。山役等事。別定護喪官擧行事。亦爲分付。 內司祿俸。限三年仍給。又敎曰。柳綠雲紋大緞一匹。藍雲紋大緞一匹。草綠雲紋大緞一匹。紅廣織一匹。藍廣織一匹。米十五石。錢一千兩。眞末一石。 油淸各五斗。燒木一千箇。炭十石。漆一斗。先爲輸送事。分付戶曹。又敎曰。戶曹有輸送事。禮葬進去戶判。卽爲入來看檢輸送事分付。禮葬所則只令郞官擧行。判堂則但於明日返虞。城外出去看檢。葬時雖有甲申例。勿爲進去事。分付該曹。亦有弔祭等擧行事。判堂時帶藥院本職許遞。今日政。以在京無故人差出。待下批卽爲擧行。又敎曰。用親王孫例爲之事。纔有下敎。然則傍照之例。當以延齡君子洛川君喪爲準。別判下輸送外。諸凡擧行。一從洛川喪擧行事。卽爲分付該曹。若此。則親王孫喪。雖無禮葬。今番當依洛川例爲之。亦以此意分付。○戶曹啓言。 常溪君湛喪。諸凡擧行。一從洛川君喪擧行事命下矣。物種則依例卽爲輸送。而本曹禮葬圖。元無親王孫禮葬之例。禮葬則不得擧行矣。敎以物種則輸送。禮葬則不得擧行云者。其可成說乎。別判下外物種。無非禮葬所關。則獨於禮葬二字。何如是云云。況洛川君喪。因 特敎用禮葬。則親王孫無禮葬之說。亦不近理。卿則推考。依啓下別單。卽爲擧行。又敎曰。此時畿邑民弊。不可不念。立主初虞以下五奠及凡係用民力事。皆以儲置米會減。令護喪所專當擧行事分付。
정조 10년 · 목
大司諫朴天行。 副應敎趙弘鎭。 掌令成鼎鎭。持平宋翼孝。 副校理洪聖淵。正言韓商新姜碩龜。修撰李羽晉連啓。批以不允。末端事。未承例批。依前連啓。果有如許格例乎。
정조 10년 · 강
命松都殺獄罪人盧穳等。依律處斷。
정조 10년 · 목
刑曹啓言。 松都罪人盧穳閔光國柳千材等。假稱捕校。掠奪人財。縊殺苧商兩命之罪。箇箇承款。幷依法處斷。不待時斬。其妻子永屬所在官奴婢。手本及推案。報議政府詳覆。而右律施行之意。請分付守臣。允之。
정조 10년 · 강
放定配罪人金宗烒。
정조 10년 · 강
行宜嬪返虞于本宮。
정조 10년 · 목
平明。當部官及考喧部將前導如儀。乃陳吉儀。侍陪分引前列。按籠上馬隊朱皮鞭引路鑞牌靑紅繡鞍馬按褓負亟載亟笠匣鏡臺香串之火罏德應腰輿彩輿香亭以次進。大祝奉神主安于腰輿。遂進發。三色燭籠。列於左右。護喪應從人。以次隨之。至于本宮。行再虞祭如儀。獻官錦城尉朴明源。 行副司直徐龍輔金魯永。大祝敦寧府直長金在昌。
정조 10년 · 강
以閔台爀爲東萊府使。備薦也。
정조 10년 · 강
飭該曹。常溪君家柩材。別擇輸送。
정조 10년 · 목
敎曰。常溪君家柩材。旣命擇送。而該曹只依禮葬前例。以價本輸送。特敎之下。豈如是泛忽。卽令該曹。別擇柩材。使郞官輸送護喪中使處。着漆亦欲從厚。拔例判下。亦令嚴飭護喪所。着意爲之。襲奠大小斂奠。成服日致祭尊物。各別精備。獻官已令內侍府差送。亦以此意分付。本宮不能富饒。各奠自外司擧行。而啓殯祖奠遣奠路祭。亦當自禮賓擧行。器數則依筵敎措備。葬時各奠。輸送價本于護喪所擧行事。昨有下敎。器數亦依筵敎爲之事。分付該曹及護喪所。葬時各奠。執事亦以內侍差定事分付。山地當自內求定。石物勿拘前例。依丁巳禮葬圖擧行。星火措備。當此極寒。有難浮出。有處貿用事。分付護喪所。萬一遲滯。當該護喪中使官吏當重治。各別嚴飭。表石當以御製書下。誌銘除副本用二片。亦當以御製書下。分付護喪所及各該司。
정조 10년 · 강
行宜嬪三虞祭。獻官行副司直徐有慶。副司直徐龍輔。掌樂僉正金持默。 大祝敦寧判官金魯成。
정조 10년 · 강
以沈豊之爲吏曹參判。金頤柱李在學李祖承爲承旨。前望也。
정조 10년 · 강
大司憲洪檢。司諫朴廣源。掌令鄭景祚。持平鄭萬錫。疏論金尙喆父子之罪。仍請亟允三司之啓。幷賜例批。
정조 10년 · 강
以金載瓚爲承旨。 前望也。
정조 10년 · 목
以洪樂淵爲司諫。金熙朝爲掌令。柳畊爲持平。 洪元燮爲尙州牧使。
정조 10년 · 강
平安監司趙㻐。以憲書齎咨官手本馳聞。
정조 10년 · 목
狀啓以爲。卽接義州府尹李祖源本月十九日成貼狀啓謄報內。憲書齎咨官崔挺祥所帶去小通事文德賢。刷馬驅人林慶粲等。持齎咨官手本一度。當日戌時。還渡江出來故。折見手本。則以爲。九月二十九日到北京。十月初一日領受時憲書。二十八日離發。十一月十七日到連山關。發送先來。彼中事情。則勅使一行。十月十一日入京。十二日引見皇帝。先問國王平安。次問儞們無弊往返。而別無他語云。皇長孫綿德。年過三十一。味遊嬉。全沒威儀。置之太宗陵下。要使革心改行矣。今年九月。得病卒逝。皇帝深加愍悼。特命運柩入城。停在其第定郡王綿恩府中。入葬與否。姑未完定云。他餘事情。具載於手本中。不復煩陳。而齎咨官回到栅門之期。似在於今二十一二日間云。
정조 10년 · 강
承旨李在學上疏。賜批。
정조 10년 · 목
疏略曰。臣於向日待罪本院也。巡將落點已下之後。臣以該房。不能審察。一任下吏之中間掩置。以致僚員之追後提稟。莫非臣昏謬顚錯之罪也。堂箚臺章。迭發交攻。臣固受以爲罪。而薄罷旋敍。恩除又下。唐突胃膺。義所不敢。伏乞亟命鐫遞。批以堂箚論列。小事也。勿辭察職。
정조 10년 · 강
工曹參議鄭彦郁上疏。賜批。
정조 10년 · 목
疏略曰。臣聞紀綱者。有國之元氣也。殿下總攬權綱。明卞善惡。每下綸綍。輒憂紀綱之不嚴。思講振刷之方。片言隻字。莫非天地陽舒陰闔之道。而恬嬉漸痼。見效愈邈。此莫非群下之過。究其大本大原。則又在於聖上之一心上。若其所以振刷之道有三。曰公也明也剛也。殿下於公明剛三德。固已無一之不備。然而以古人恥君不及堯舜之義。求過於無過之中。則或恐殿下於是二者之德。有所未至十分地頭。又於奮發振作之方。亦有所未盡而然者耶。臣受恩罔極。報效無階。以此三字。敢效芹曝之悃。伏願少垂燭焉。批以敷陳三德之說。嘉乃憂愛之忱。當體念。
정조 10년 · 강
行宜嬪卒哭祭。獻官守禦使徐有寧。總戎使金思穆。副司直金魯永。大祝敦寧直長金在昌。
정조 10년 · 목
該曹啓言。京畿監司徐有防。以驪州故學生金抗孝行査啓。以爲。 金抗本非士族。素之濡染之學。而純孝篤行。如是卓絕。士民稱道。至登道啓。可見實蹟之不可泯沒云矣。邑牒道啓。同然一辭。在朝家樹風之道。特施贈職之典。恐不至太濫。從之。又啓言。忠淸監司金光默。以文義故士人吳尙健三世孝行査啓以爲。 吳尙健及其子振澤其孫鼎基孝行實蹟。探之公議。參以邑牒。則當糞嚼指之事。飛雉產狗之應。可想根天之性。合有褒崇之典云矣。三世孝行。萃於一門。誠爲稀異。施以贈職之典。似無不可。而莫重恩典。不可幷及三人。吳尙健爲先施以贈職之典。恐合事宜。從之。又啓言。觀此西部幼學李重溫上言。則以其六代祖贈贊成忠顯公李惇五。江都殉節。請追享忠烈祠事。令該曹稟處矣。李惇五之孤忠卓節。卽八旌門中一人。事蹟昭載於府誌。褒贈屢降於官諡。自 仁廟壬午以後。曁于 先朝戊申。 江都效節人之次第追享。凡爲六人。則李惇五之獨漏。未免斑駁之歎。事當許施。而追配體重。請上裁。敎以每於駕過之時。見三世孝子之 御賜扁額。且見忠孝烈八旌門。令人起感致敬。今秋問本家主祭人姓名。欲爲收用而未果。其後見此上言之遺在拔去秩。使之特命回啓。如忠顯之孤忠姱節。獨漏於忠烈之享。大是欠事。依回啓特許侑食。又啓言。因四道儒生金光浻等上疏。有下該曹稟處之命矣。觀此上疏。則洛峯書院主享故司藝金叔滋。以文忠公宗直之父。道學淵源。有似乎豫章延平。俎豆之設。已過於百年。恩額之請。又起於四道士林。公議可推而知。就其遺祠。追宣恩額。允合朝家崇儒尊賢之意。敎以門路景仰。予所歎尙。日前纔有領相筵奏。此雖應行之擧。宜示難愼之意。許施當否。發遣郞官。問議領相更具意見。論理草記稟處。又啓言。發遣郎廳。問議于領議政金致仁。則以爲。院額係是重典。在前從享大賢之院。亦多有未賜額處。則其愼重之意。可以見矣。近來賜額之典。旣不如古之嚴。則此院賜額。似不至太濫。依該曹所請施行。此後則凡於此等陳請。深加斟量。俾無屑越之意。分付該曹。恐合事宜云矣。大臣以依請施行爲言。則臣不敢別貢意見。敎以依議施行。
정조 10년 · 강
以洪仁浩爲承旨。前望也。
정조 10년 · 강
命長興府使宋載瑞。附過放送。
정조 10년 · 목
禁府啓言。全羅監司沈頤之査啓內。長興府使宋載瑞。處因文哥之訴。輕許李冢之掘。妄率之罪。在所難免。及夫臣題到付後。過自引義。不卽究覈。至有奸民冒濫上言之境。其罪狀。令攸司稟處云矣。請議處。敎以附過放送。使之待明朝還官。
정조 10년 · 강
掌令成鼎鎭上疏。賜批。